ຂປລ. ເມື່ອ ອາທິດຜ່ານມາ, ກະຊວງສາທາລະນະສຸກ ໄດ້ຈັດກອງປະຊຸມ ເປີດກວ້າງປະກອບຄຳເຫັນໃສ່ຮ່າງ ຈັນຍາບັນແພດ ທັນຕະແພດ ແລະ ພະຍາບານປະດຸງຄັນ, ໂດຍການເປັນປະທານ ຂອງທ່ານ ປອນເມກ ດາລາລອຍ ອະດີດ ລັດຖະມົນຕີ ກະຊວງສາທາລະນາສຸກ, ພ້ອມພະນັກງານທີ່ກ່ຽວຂ້ອງ ເຂົ້າຮ່ວມ.
ຈຸດປະສົງ ກອງປະຊຸມໃນຄັ້ງນີ້, ກໍເພື່ອການກຳນົດ ຈັນຍາທຳ ພະຍາບານ-ຜະດຸງຄັນ, ເປັນບ່ອນອີງ ໃຫ້ແກ່ພະຍາບານ-ຜະດຸງຄັນ ໄດ້ ໃນການປະພຶດ ແລະ ປະຕິບັດຕໍ່ຕົນເອງ ແລະ ຜູ້ອື່ນໆ. ທັງເປັນແນວທາງ ໃນການຕັດສິນໃຈ ແລະ ການປະຕິບັດ ການພະຍາບານ-ຜະດຸງຄັນໄດ້, ສົ່ງເສີມປົກປ້ອງຄຸ້ມຄອງສິດທິພື້ນຖານ ແກ່ພະຍາບານ, ຄົນເຈັບ, ຄອບຄົວ ແລະ ສັງຄົມ ໃຫ້ມີຄວາມປອດໄພ. ນອກຈາກນີ້, ຈັນຍາບັນຍັງຊ່ວຍສົ່ງເສີມ ມາດຕະຖານ, ຄຸນນະພາບ ທາງການພະຍາບານ-ຜະດຸງຄັນ ໃຫ້ເປັນທີ່ຍອມຮັບ ແລະ ມີຄວາມເຊື່ອຖື.
ທ່ານ ປອນເມກ ດາລາລອຍ ກ່າວວ່າ: ຕໍ່ສະພາບການປ່ຽນແປງ ຂອງສັງຄົມ ແລະ ຄວາມຈະເລີນກ້າວໜ້າ ທາງດ້ານ ວິທະຍາສາດການແພດ ແລະ ເຕັກໂນໂລຊີ ເຮັດໃຫ້ເກີດ ຜົນກະທົບຫລາຍຢ່າງ ຕໍ່ວິທີການດຳລົງຊີວິດ ຂອງມະນຸດ ລວມເຖິງ ສະພາບຄວາມເຈັບປ່ວຍ ແລະ ຜົນກະທົບ ຕໍ່ການໃຫ້ ການບໍລິການ ພະຍາບານ ນອກຈາກຄວາມຫຍຸ້ງຍາກ ໃນດ້ານອື່ນໆ ຂອງການປະຕິບັດໜ້າທີ່ແລ້ວ ພະຍາບານປະດຸງຄັນ ຍັງບໍ່ອາດຫລີກລ້ຽງ ບັນຫາທາງຈັນຍາທຳ ຫລາຍຢ່າງ ທີ່ເປັນສິ່ງທ້າທາຍ ຕໍ່ການຕັດ ສິນໃຈ ໃນການປະຕິບັດການ ພະຍາບານ-ຜະດຸງຄັນ.
ທ່ານ ປອນເມກ ດາລາລອຍ ກ່າວຕື່ມວ່າ: ວິຊາຊີບ ພະຍາບານ-ຜະດຸງຄັນ ແມ່ນມີຄວາມສຳຄັນ, ຄວາມເມດຕາ ທີ່ຈະຊ່ວຍເຫລືອ ເພື່ອນມະນຸດ ຜູ້ເຈັບປ່ວຍ ທັງດ້ານຮ່າງກາຍ, ຈິດໃຈໃຫ້ຢູ່ໃນພາວະ ຂອງຄວາມສຸກສະບາຍ, ຫລຸດຜ່ອນ ຄວາມວິຕົກກັງວົນ, ຕໍ່ສູ້ກັບສິ່ງທີ່ເກີດຂຶ້ນ ກັບຕົນເອງ ໄດ້ຢ່າງມີກຳລັງໃຈອົບອຸ່ນ ໃຫ້ຄືນສູ່ ສະພາບປົກກະຕິ, ຮູ້ດູແລຮັກສາສຸຂະພາບ ຕົນເອງໃນເວລາປົກກະຕິ. ດ້ວຍເຫດຜົນນີ້, ນອກຈາກ ຄວາມເສຍສະຫລະ, ອຸທິດແຮງກາຍແຮງໃຈ ແລ້ວ ພະຍາບານ ຍັງຕ້ອງມີຄວາມຮູ້ ຄວາມສາມາດ, ຄວາມຊຳນານ, ໃນການໃຊ້ເຕັກໂນໂລຊີ ປະສົມປະສານ ຄວາມຮູ້ດ້ານອື່ນໆ ມາປະກອບ ໃນການດູແລຄົນເຈັບນຳອີກ.
ຂ່າວ: ມະນີທອນ
ເນື້ອໃນ: ຂປລ